Daniel Muñoz

**Daniel Muñoz Mejía** (s. 26. toukokuuta 1996 Amalfi, Antioquia, Kolumbia) on kolumbialainen jalkapalloilija, pelipaikaltaan oikea laitapuolustaja. Hän edustaa Englannin Valioliigassa pelaavaa Crystal Palacea ja kuuluu myös Kolumbian jalkapallomaajoukkueeseen.

## Seurajoukkueura
Muñoz pelasi Águilas Doradasin joukkueessa Kolumbian pääsarjassa Categoría Primera A:ssa kauden 2017 alkupuolen Apertura-sarjassa 11 ja loppuvuoden Finalizaciónissa 19 ottelua. Copa Sudamericanassa hän pelasi kaksi ottelua. Vuonna 2018 hän pelasi Aperturassa kymmenen ottelua. Finalizaciónin runkosarjan 18 ottelussa hän teki kaksi maalia. Hän pelasi välieriin edenneen Águilasin kaikki neljä pudotuspeliottelua ja teki yhden maalin. Vuonna 2019 hän pelasi 19 ottelua Apertura-sarjassa ja neljä ottelua Copa Sudamericanassa.

Muñoz siirtyi Atlético Nacionaliin heinäkuussa 2019. Hän pelasi saman vuoden Finalización-sarjassa 15 ottelua ja teki neljä maalia. Semifinaalilohkon kuudessa ottelussa hän teki kolme maalia. Vuonna 2020 hän pelasi Apertura-sarjassa kuusi ottelua. Copa Sudamericanan kahdessa ottelussa hän teki yhden maalin.

Muñoz siirtyi belgialaiseen Genkiin 4,5 miljoonan euron siirtosummalla heinäkuussa 2020. Hän pelasi tulokaskaudellaan kaikki Jupiler Pro Leaguen 34 runkosarjaottelua, joissa syötti viisi maalia, ja kuusi loppusarjan ottelua. Genkin voittamassa Belgian cupissa hän pelasi neljä ottelua ja teki yhden maalin. Kaudella 2021–2022 hän pelasi 26 Belgian pääsarjan runkosarjan ottelua, joissa teki kaksi ja syötti neljä maalia, sekä kolme loppusarjaottelua, joissa viimeisteli yhden maalin. Mestarien liigan karsinnoissa hän pelasi kaksi ottelua ja Eurooppa-liigassa kolme peliä. Kaudella 2022–2023 hän pelasi 30 Jupiler Pro Leaguen runkosarjaottelua, joissa hän teki seitsemän maalia ja antoi yhtä monta maalisyöttöä. Loppusarjassa hän pelasi kaikki kuusi ottelua ja teki yhden maalin. Kaudella 2023–2024 hän ehti tammikuuhun mennessä pelata 17 Jupiler Pro Leaguen ottelua, joissa hän teki viisi maalia ja syötti yhden. Hän pelasi kaksi ottelua sekä Mestarien liigan, Eurooppa-liigan että  Konferenssiliigan karsinnoissa, ja teki viimeksi mainitussa yhden maalin. Konferenssiliigan viidessä lohkovaiheen ottelussa hän teki yhden maalin.

Muñoz siirtyi  Englannin Valioliigan Crystal Palaceen kahdeksan miljoonan euron siirtosummalla tammikuussa 2024. Hän pelasi loppukauden aikana 16 valioliigaottelua, kaikissa täyden ajan, ja syötti neljä maalia. Kaudella 2024–2025 hän pelasi Valioliigassa avauskokoonpanossa 37 ottelua ja teki neljä maalia: marraskuussa Newcastlea, joulukuussa Manchester Cityä, helmikuussa Fulhamia ja huhtikuussa Brightonia vastaan. Lisäksi hän antoi kuusi maalisyöttöä. FA Cupissa hän pelasi avauskokoonpanossa Palacen kaikki kuusi ottelua. Hän teki maalin neljännellä kierroksella Doncasteria ja viidennellä kierroksella Millwallia vastaan. Loppuottelussa Manchester Cityä vastaan hän syötti Eberechi Ezen viimeistelemän voittomaalin.

Muñoz pelasi elokuussa 2025 täyden ajan Palacen voittaessa FA Community Shieldin. Valioliigassa hän on kaudella 2025–2026 pelannut 10. lokakuuta mennessä seitsemän ottelua ja tehnyt lokakuussa maalin Evertonia vastaan. Lisäksi hän on syöttänyt yhden maalin. Konferenssiliigan karsinnoissa hän pelasi kaksi ottelua. Lohkovaiheen toistaiseksi ainoassa ottelussa hän onnistui maalinteossa Kiovan Dynamoaa vastaan.

## Maajoukkueura
Muñoz pelasi ensimmäisen ottelunsa Kolumbian A-maajoukkueessa MM-karsintaottelussa Perua vastaan kesäkuussa 2021. Hän tuli vaihdosta kentälle ottelun 56. minuutilla, mutta hänet ajettiin ulos jo kolme minuuttia myöhemmin. Hän pelasi Copa Américassa 2021 viidessä ottelussa täyden ajan Kolumbian saavuttaessa pronssia. Ensimmäisen maaottelumaalinsa hän teki ystävyysottelussa Espanjaa vastaan maaliskuussa 2024. Saman vuoden Copa Américassa hän pelasi viisi ottelua ja teki maalin alkulohko-otteluissa Paraguayta ja Brasiliaa vastaan. Välierässä Uruguayta vastaan hän sai kahden varoituksen seurauksena punaisen kortin ja oli pelikiellossa tappiollisesta loppuottelusta Argentiinaa vastaan.

Muñoz on 10. lokakuuta 2025 mennessä pelannut 41 maaottelua, joista avauskokoonpanossa 38. Hän on tehnyt kolme ja syöttänyt neljä maalia. Otteluista 20 on ollut MM-karsintaotteluita.

## Lähteet

## Aiheesta muualla